Der er endnu godt to år til, at odenseanerne for første gang kan stige ombord i byens letbanetog, der efter planen skal være i drift fra slutningen af år 2020.

Men nu skal navnene til de 16 togsæt findes. Odense Letbane har derfor udskrevet en navnekonkurrence, som netop er gået i gang.

Kort fortalt kommer det til at forløbe således:

Først skal der findes et godt tema, som sætter retningen. Så skal der en masse navneforslag på bordet inden for det overordnede tema. Så udvælger en kommerkomité egnede forslag, og til sidst skal borgerne i Odense stemme om forslagene.

Men i første omgang gælder det altså om at finde det overordnede tema, og den del af navnekonkurrencen åbnede fredag, hvor Odense Letbane lagde den ud på sin hjemmeside og Facebook-side. Efter få timer var der kommet 25 forslag, oplyser letbanekontoret.